Iepirkuma komisija, kas izveidota atklāta konkursa id. Nr. VIAA 2017/17 ESF „Informācijas sistēmas pieaugušo izglītības īstenošanas atbalstam izstrāde, attīstīšana un uzturēšana” veikšanai, 2017.gada 21.februārī ir saņēmusi ieinteresētā piegādātāja jautājumu un sniedz šādu skaidrojumu:

**Jautājums:**

Atklātā konkursa “Informācijas sistēmas pieaugušo izglītības īstenošanas atbalstam izstrāde, attīstīšana un uzturēšana” Nr. VIAA 2017/17 ESF Nolikuma 6. pielikumā - Tehniskās specifikācijas 2.3 punktā – “Izmantotā programmatūra un licences” ir minēta prasība “IS realizācijā nepieciešams izmantot atvērtā koda (Open source) principus, tehnoloģijas un risinājumus”.

Šī prasība ir plaša ar dažādām interpretācijas iespējām, nav skaidrs, vai no Pretendenta tiek sagaidīts, lai piegādātā IS tiktu licencēta ar kādu no atvērtā koda licencēm, izstrādē tiktu izmantots atvērtā koda izstrādes modelis, izmantojamām tehnoloģijām jābūt ar atvērtā koda licencēm, utt. Šobrīd vadošās IT produktu izstrādes kompānijas savos risinājumos izmanto atvērtā koda risinājumus, piemēram Oracle Java, Microsoft .NET Core, utt., vai šādu risinājumu izmantošana atbilst definētajai prasībai.

Lūdzu precizēt, kas tieši ir tie atvērtā koda principi, tehnoloģijas un risinājumi, kurus nepieciešams izmantot IS realizācijā.

**Atbilde:**

Paskaidrojam, ka prasība “IS realizācijā nepieciešams izmantot atvērtā koda (Open source) principus, tehnoloģijas un risinājumus” ir skatāma kopsakarā ar visu Tehniskās specifikācijas 2.3.punkta ceturtajā rindkopā minēto, proti, “*lai nodrošinātu efektīvu IS papildināšanu, modificēšanu un uzturēšanu, tajā skaitā ārpus šīs IS Piegādātāja nodrošinātās ieviešanas un uzturēšanas līguma, nepieciešamības gadījumā piesaistot trešās puses, IS realizācijā nepieciešams izmantot atvērtā koda (Open source) principus, tehnoloģijas un risinājumus*”. Minētā prasība noteikta ar mērķi, lai pēc šī iepirkuma rezultātā noslēgtā iepirkuma līguma darbības termiņa beigām, neierobežojot piegādātāju konkurenci, turpmāko informācijas sistēmas uzturēšanas un attīstīšanas pakalpojuma izpildi būtu iespējams nododot izpildei arī citiem piegādātājiem. No Tehniskajās specifikācijas 2.3.punkta ceturtajā rindkopā noteiktās prasības izriet, ka:

* sistēmas izstrādei jābūt realizētai uz atvērtā koda tehnoloģijām (php, python, ruby u.c.);
* sistēmas darbības rezultātā veidotajiem un uzkrātajiem datiem jābūt nodrošinātiem atvērtu failu formātu veidā (piemēram, xml, JSON u.c.);
* datu nodošanai citām ārējām sistēmām pēc nepieciešamības jābūt realizējamai izmantojot atvērtus protokolus (piemēram, soap, rest u.c.).

Pretendents var piedāvāt gan licencējamas, gan uz *GPL (General Public Licence)* principiem balstītas izstrādes komponentes, taču svarīgi, lai izvēlētie risinājumi spētu nodrošināt augstāk minētās prasības. Saskaņā ar Tehniskās specifikācijas 2.3.punktā minēto, piedāvājot trešās puses licencējamu produktu, Pretendents maksu par licencēšanu iekļauj finanšu piedāvājumā piedāvātajā cenā.